text: Efter erstatning: Nu er du formuende
  19 december 2010 kl. 12.51
  Fik erstatning efter sexchikane - nu stopper Esbjerg kommune kontanthjælpen.
  En 19-årig pige har fået 75.000 kr. som erstatning for sexchikane på sin læreplads og manglende løn. Nu betragter Esbjerg kommune hende som formuende, og stopper hendes kontanthjælp. 
  - Det er træls. Jeg har ikke noget at gøre godt med. Jeg ved ikke, hvordan jeg skal kunne klare mig efter nytår, siger Henriette Debel, der nu er gravid.
  - Det er dybt urimeligt. Hvis det her er lovligt, burde loven laves om, siger Charlie Madsen, faglig sekretær hos 3F Kongeåen.
  Esbjerg Kommune har fulgt loven, mener Katrine Hansen, kontorchef i kommunens kontanthjælpsafdeling. Til Fagbladet 3F siger hun:
  - Vi kan ikke røre erstatningen for sexchikane ifølge loven. Men løndelen er et økonomisk tab, som hun har lidt og fået udbetalt i 2010, og som derfor bliver en formue i lovgivningens forstand, siger hun.
  